भारत सरकार

कृषि एवं किसान कल्‍याण मंत्रालय

कृषि, सहकारिता एवं किसान कल्‍याण विभाग

**राज्‍य सभा**

**अतारांकित प्रश्‍न संख्‍या 3213**

**23 मार्च, 2018 को उत्‍तरार्थ**

**विषय: गेहूं तथा दलहन के उत्पादन में गिरावट**

**3213. श्री मोतीलाल वोराः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या सरकार को इस बात की जानकारी है कि वर्ष 2017-18 के चालू रबी मौसम में गेहूं

की फसल के उत्पादन का क्षेत्रफल 4.27 प्रतिशत घटकर 3.04 करोड़ हैक्टेयर रह गया है और गेहूं का उत्पादन गत वर्ष के गेहूं उत्पादन 9.84 करोड़ टन से कम रहेगा;

(ख) गेहूं और दलहन के उत्पादन में कमी न आए, इसके लिए सरकार ने क्या कदम उठाए हैं; और

(ग) यदि नहीं, तो इसके क्या कारण हैं कि कोई कदम नहीं उठाए गए हैं?

**उत्‍तर**

**कृषि एवं किसान कल्‍याण मंत्रालय में राज्‍य मंत्री**

**(श्री गजेन्‍द्र सिंह शेखावत)**

(क) दूसरे अग्रिम अनुामन 2017-18 के अनुसार, गेहूं के तहत क्षेत्र 30.05 मिलियन हैक्‍टेयर (3.01 करोड़ हैक्‍टेयर) अनुमानित है जो 2016-17 में 30.79 मिलियन हैक्‍टेयर (3.08 करोड़ हैक्‍टेयर) से 2.39 प्रतिशत कम है। इसके अलावा, गेहूं का उत्‍पादन 2017-18 के दौरान 97.11 मिलियन टन (9.71 करोड़ टन) अनुमानित है जो 2016-17 में 98.51 मिलियन टन (9.85 करोड़ टन) गेहूं उत्‍पादन से 1.42 प्रतिशत कम है। तथापि, 2017-18 के दौरान गेहूं का अनुमानित उत्‍पादन पिछले पांच वर्षों अर्थात 2012-13 से 2016-17 के औसत उत्‍पादन से 3.77 मिलियन टन अधिक है।

(ख) गेहूं और दलहन सहित कृषि फसलों का उत्‍पादन/उत्‍पादकता और क्षेत्र बढ़ाने के लिए, भारत सरकार विभिन्‍न फसल विकास योजनाओं/कार्यक्रमों जैसे राष्‍ट्रीय खाद्य सुरक्षा मिशन (एनएफएसएम), राष्‍ट्रीय कृषि विकास योजना, राष्‍ट्रीय सतत कृषि मिशन (एनएमएसए), प्रधानमंत्री कृषि सिंचाई योजना (पीएमकेएसवाई), मृदा स्‍वास्‍थ्‍य कार्ड आदि का कार्यान्‍वयन कर रही है।

एनएफएसएम-गेहूं का कार्यान्‍वयन देश में 11 राज्‍यों के 126 जिलों में किया जा रहा है। इस कार्यक्रम के तहत, किसानों को समूह प्रदर्शन, उच्‍च पैदावार किस्‍मों (एचवाईवी) के बीजों का वितरण, एकीकृत पोषाहार प्रबंधन, पौध संरक्षण रसायनों, उन्‍नत फार्म उपकरणों, किसानों के लिए फसल प्रणाली आधारित प्रशिक्षणों और पम्‍प सैटों आदि के लिए सहायता दी जाती है।

रबी/ग्रीष्‍म के दौरान दलहन का अतिरिक्‍त क्षेत्र कवरेज एनएफएसएम-दलहन के तहत एक कार्यक्रम है। इस कार्यक्रम के तहत शामिल हस्‍तक्षेपों में उन्‍नत तकनीकों का प्रदर्शन, प्रमाणित बीजों का वितरण, प्रभावी जल उपयोग उपकरण, एकीकृत पौषाहार प्रबंधन (आईएनएम), एकीकृत कीट प्रबंधन (आईपीएम) शामिल है।

इसके अलावा, किसानों को लाभकारी मूल्‍य सुनिश्‍चित करते हुए अधिक गेहूं और दलहन का उत्‍पादन करने के लिए प्रोत्‍साहित करने हेतु गेहूं और दलहन के न्‍यूनतम समर्थन मूल्‍य (एमएसपी) में वर्ष-दर-वर्ष वृद्धि की गई है।

(ग) प्रश्‍न नहीं उठता।

\*\*\*\*\*